《晚泊江口登燕子矶》
清代·任大椿

近暝泊回渚，舍楫步山陬。过寺地逾旷，近壁矶忽遒。

岩寂语易喧，日邃声如留。船火乍通陆，夜渔忘故洲。

初至俯近林，既定闻远流。落月与江邈，去去神夷犹。

持此荡尘虑，延伫情悠悠。未谢秣陵境，飒然惊暮秋。

愿延阮公屐，领此山林幽。

作者简介：（1738—1789）江苏兴化人，字幼植，一字子田。乾隆三十四年进士，授礼部主事，充《四库全书》纂修官，累迁御史。早年工词章，后乃潜心经学，尤熟于《尔雅》、《说文》、《广雅》。有《弁服释例》、《深衣释例》、《字林考逸》、《释绘》、《小学钩沉》、《子田诗集》等。